Timișoara își descoperă harta literară: orașul intră în rețeaua națională Harta Literară printr-o serie de evenimente dedicate lecturii și explorării urbane 
În contextul Zilei Timișoarei, orașul își descoperă o nouă hartă - nu una administrativă, ci una construită din cărți, personaje și povești. Începând cu 2 august, Timișoara devine oficial parte din rețeaua națională Harta Literară, prima platformă digitală interactivă din România dedicată locurilor care trăiesc în literatură și literaturii care modelează orașele. 
Extinderea proiectului marchează un nou pas în dezvoltarea Hărții Literare, care, după București, Iași și Brașov, adaugă acum Timișoara pe traseul orașelor explorate prin lectură. Cu această ocazie, publicul este invitat să participe, în perioada 2–3 august, la o serie de evenimente: lansarea oficială a modulului dedicat orașului și la două tururi literare ghidate de scriitorii Tudor Crețu și Robert Șerban, care propun două moduri diferite de a citi și de a privi Timișoara. 
„Pe lângă faptul că este un oraș minunat, Timișoara are o istorie literară remarcabilă, strâns legată de identitatea multiculturală a orașului. Ea a fost documentată și pusă în valoare și până acum prin inițiative extraordinare de cercetare literară, pe care le salutăm, iar noi ne bucurăm să putem completa această hartă literară și, de ce nu, afectivă și simbolică a Timișoarei cu o componentă tehnologică - punem pe harta interactivă locurile despre care au scris și pe care și le-au imaginat scriitorii orașului de pe Bega, cu sprijinul Centrului de Proiecte. Sperăm ca astfel timișorenii și vizitatorii orașului să aibă la dispoziție un tool ușor de folosit, integrat într-un ecosistem mai mare ce își propune să devină național, prin care să exploreze și să descopere cum se reflectă geografia în imaginarul scriitorilor”, spune Cristina Foarfă, managerul proiectului Harta Literară. 
Evenimentele debutează sâmbătă, 2 august, de la ora 16:00, cu turul literar „Pagini și pași”, ghidat de scriitorul Tudor Crețu, manager al Bibliotecii Județene Timiș „Sorin Titel”, poet, prozator și critic literar. Participanții sunt invitați la o plimbare prin cărțile care au construit imaginarul orașului și prin locurile în care realitatea și ficțiunea se întâlnesc. 
„O «răsfoire» a Timișoarei prin câteva dintre reperele sale centrale, repere care spun, în paginile cărților pe care se întemeiază turul, altfel de povești. Obscure sau strălucitoare. Amuzante sau tragice. Orașul ca mister cotidian. Ca poveste aflată într-o permanentă developare. Ca realitate care bate ficțiunea.”, spune Tudor Crețu. 
În aceeași zi, de la ora 19:00, la FABER, va avea loc evenimentul oficial de lansare a Hărții Literare a Timișoarei, găzduit în cadrul Zilei Timișoarei. Programul include prezentarea proiectului și a metodologiei de lucru și o conversație despre identitatea literară a orașului, alături de scriitori timișoreni invitați. Evenimentul marchează intrarea oficială a Timișoarei în rețeaua națională Harta Literară și deschide seria activităților dedicate publicului din acest an. Participarea este gratuită, în limita locurilor disponibile. 
Duminică, 3 august, de la ora 17:00, scriitorul și jurnalistul Robert Șerban invită publicul la turul „Rar, literar. Călătorie la pas prin Timișoara scriitorilor”, o plimbare printre poveștile mai puțin cunoscute ale autorilor care au trăit, au scris sau au trecut prin oraș. Turul se va încheia cu o discuție informală în grădina Editurii Brumar, la Casa Franyo. 
„Poveștile și întâmplările cu scriitori sunt, de multe ori, mai spectaculoase și mai intense decât cele scrise chiar de ei. O plimbare la pas prin Timișoara, cu opriri în locuri prin care oameni care au făcut literatură au trăit sau au trecut, cu secrete literare desecretizate, cu amintiri ce vor prinde viață chiar acolo, pare ceva de poveste. E, va fi chiar realitatea zilei de 3 august, când Domnișoara Timișoara va fi sărbătorită de ziua ei.”, spune Robert Șerban. 
Participarea la cele două tururi este gratuită, pe bază de înscriere prealabilă, în limita a aproximativ 35 de locuri pentru fiecare tur. Înscrierile pentru turul cu Tudor Crețu se fac aici iar cele pentru turul cu Robert Șerban se fac aici.
Lansată în octombrie 2025, Harta Literară este prima platformă digitală interactivă din România care cartografiază locurile care apar în cărți, spațiile cu valoare literară și reperele importante din istoria literaturii. Proiectul propune o nouă modalitate de a descoperi orașele, la granița dintre realitate și ficțiune, reunind pe aceeași hartă locuri din romane, spații importante pentru istoria literară și puncte relevante din peisajul cultural contemporan – librării, biblioteci, cafenele sau alte locuri dedicate lecturii. 
Din octombrie 2025 până în prezent, proiectul a ajuns la peste 1 milion de persoane prin canalele proprii de comunicare, a generat peste 80 de apariții în presa națională, a atras peste 30.000 de utilizatori activi pe platformă și a reunit peste 500 de participanți la evenimentele organizate. Tururile literare susținute de Gruia Bădescu, Andreea Răsuceanu, Florin Iaru, Claudiu Komartin, Simona Antonescu și Gilbert Costache la București, precum și cel susținut de Simona Popescu la Brașov, s-au bucurat de un interes remarcabil, locurile fiind ocupate în foarte scurt timp. 
În 2026, proiectul continuă prin extinderea rețelei naționale către Timișoara, Brașov și Iași, dezvoltarea de noi trasee și organizarea unor evenimente dedicate fiecărui oraș, inclusiv lansări, tururi literare și experiențe urbane interactive. Harta Literară rămâne o platformă vie, aflată într-o permanentă dezvoltare, care invită cititorii să contribuie cu noi locuri și povești și transformă literatura într-o experiență de explorare urbană. 
Proiectul Harta Literară este inițiat de Tech and Tonic, un ONG care folosește creativ tehnologia pentru proiecte interdisciplinare și pentru a apropia oamenii de cultură, construind instrumente digitale care transformă lectura într-o experiență accesibilă, participativă și conectată la orașele în care trăim. 
Harta Literară a Timișoarei este un proiect finanțat de Municipiul Timișoara prin Centrul de Proiecte. 
Harta Literară - Timișoara se bucură de sprijinul mai multor parteneri culturali, instituționali, educaționali și media: Agenția de cArte, Bookhub, Casa de Editură Max Blecher, Clivaj, CVLTARTES, Daniel Urdă, Editura Nemira, Editura Polirom, Educab, Educație Privată, Geo Spațial, Happ.ro, Hotnews,  ICON by BIZ, Institutul Cultural Român, Igloo, Iscoada, Librăriile Cărturești, Litera 9, Liternet, Matca, Observator Cultural, PressOne, Răsfoiala, Radio București FM, Radio România Cultural, Radio România Internațional, Revista BIZ, Spotmedia, Subversiv, Școala9, Știri de Timișoara Universitatea Politehnică din Timișoara Vocativ, Zeppelin, Zepelin Media, Zile și Nopți.


